Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1991. évi XXV. törvény a saját jogú kárpótoltakat feljogosítja arra, hogy kárpótlási jegyükkel névértékben megvásárolják lakásukat. Az önkormányzat ezzel ellentétes döntése
Paragraph Index: 87

(1) A Magyar Köztársaságban mindenkinek joga van a szabad véleménynyilvánításra, továbbá arra, hogy a közérdekű adatokat megismerje, illetőleg terjessze. A véleménynyilvánítás szabadsága a demokratikus társadalom alapvető értéke. Az ehhez fűződő jognak kitüntetett szerepe van az alkotmányos alapjogok között, és magába foglalja a szólás- és sajtószabadság, továbbá az informáltsághoz való jogot. Olyan alapjogról van szó, amelynek korlátozása csak akkor alkotmányos, ha más alapvető jog és szabadság védelme vagy érvényesülése érdekében szükség van. A szabad véleménynyilvánítás jogának kiemelkedő szerepe ugyan nem vezet arra, hogy ez a jog az élethez az emberi méltósághoz hasonlóan korlátozhatatlan lenne, de valójában igen kevés más joggal szemben kell kitérnie, azaz a véleményszabadságot korlátozó jogszabályokat megszorítóan kell értelmezni. Különös jelentősége van a véleménynyilvánítási szabadság vizsgálatának a hadsereg tekintetében, ahol ennek a jognak a korlátai eltérők a civil társadalomban tapasztaltakétól. A honvédelmi törvények azt tartalmazzák, hogy a katona a kiadott parancsot és intézkedést nem bírálhatja, azokról jog és érdekérvényesítő körén kívül véleményt nem mondhat, és a szolgálati rendet és fegyelmet sértő nyilatkozatot nem tehet. Az országgyűlési biztos általános helyettesének vizsgálata kimutatta, hogy a jog és érdekérvényesítő tevékenységek köre nincsen pontosan meghatározva, így az elöljárók egyedi és normatív aktusainak bírálata az érdekvédelmi tevékenység és a törvényben biztosított jogorvoslat jogán túl, generálisan tiltott. Ez a szabályozás nem csupán a véleménynyilvánítási jogot szűkíti, de alkalmas lehet a katonák közéletben való részvételének, sőt a tudományos tevékenységük szabadságának indokolatlan korlátozására is. Hangsúlyozni kell, hogy önmagában az nem alkotmánysértő, ha a jogszabály a fegyveres erők sajátosságaira tekintettel e területen korlátozásokkal él, ám a jogszabálynak pontosan be kell határolnia azt, hogy ezek meddig terjednek. Ellenkező esetben az ezzel összefüggő jogbizonytalanság sérti a véleménynyilvánítási szabadsághoz való jogot, és alkotmányos visszásságot okoz (OBH 7459/1996). 4.10. A gyermek védelemhez való joga Alkotmány 67. §

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes